Id-Deċiżjoni tal-Kummissjoni
tas-7 ta’ Ottubru 2003
li temenda l-Anness E għad-Direttiva tal-Kunsill 91/68/KEE u l-Annessi I u II għad-Deċiżjoni 93/198/KEE rigward l-aġġornament tal-mudell taċ-ċertifikati relatati man-nagħaġ u l-mogħoż
(innotifikata bid-dokument numru K (2003) 3511)
(Test b’relevanza għaż-ŻEE)
(2003/708/KE)
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunitajiet Ewropej,
Wara li kkunsidrat id-Direttiva tal-Kunsill 72/462/KEE tat-12 ta’ Diċembru 1972 dwar il-problemi veterinarji u ta’ sanità li jinħolqu meta jiġu importati l-bovini, in-nagħaġ u l-mogħoż u majjali, laħam frisk jew prodotti tal-laħam minn pajjiżi terzi(1), kif l-aħħar emendata mir-Regolament (KE) Nru 807/2003(2), u b’ mod partilolari l-Artikolu 11 tiegħu,
Wara li kkunsidrat id-Direttiva tal-Kunsill 91/68/KEE tat-28 ta’ Jannar 1991 fuq il-kondizzjonijiet tas-saħħa ta’ l-annimali li jirrregolaw il-kummmerċ intra-Komunitarju fin-nagħaġ u l-mogħoż(3), kif l-aħħar emendata mid-Direttiva tal-Kunsill 2003/50/KE(4), u b’ mod partikolari l-Artikolu 14(2) tiegħu,
Billi:
(1) Iċ-ċertifikat veterinarju kampjun għall-kummerċ fin-nagħaġ u l-mogħoż għat-tnissil hu preskritt fil-Mudell III ta’ l-Anness E għad-Direttiva 91/68/KEE.
(2) Id-Deċiżjoni tal-Kummissjoni 93/198/KEE tas-17 ta’ Frar 1993, kif l-aħħar emendata bid-Deċiżjoni 2002/261/KE(5), tippreskrivi mudell għaċ-ċertifikazzjoni tal-kondizzjonijiet tas-saħħa u veterinarji għall-importazzjoni ta’ nagħaġ u mogħoż domesticċi minn pajjiżi terzi(6).
(3) Skond l-I Parti I tal-Kapitolu A ta’ l-Anness VIII u l-Kapitolu E ta’ l-Anness IX għar-Regolament (KE) Nru 999/2001 tal-Parlament Ewropew u tal-Kunsill tat-22 ta’ Mejju 2001 li jippreskrivi regoli għall-prevenzjoni, il-kontroll u l-eradikazzjoni ta’ ċerti enċifalopatiji sponġiformi transmissibbli (7), kif l-aħħar emendati bir-Regolament tal-Kummissjoni (KE) Nru 1234/2003(8), ċerti restrizzjonijiet fuq il-kummerċ fi u l-importazzjoni ta’ nagħaġ u mogħoż tneħħew bil-kondizzjoni illi dawn l-annimali huma tal-prion protein genotype ARR/ARR.
(4) Huwa neċessarju li ċ-ċertifikat mudell III dwar is-saħħa ta’ l-annimali fl-Anness E għad-Direttiva 91/68/KEE u ċ-ċertifikati mudell fl-Annessi I u II għad-Deċiżjoni 93/198/KEE jiġi allinejat mar-regoli aġġornati.
(5) Id-Direttiva 91/68/KEE u d-Deċiżjoni 93/198/KEE għaldaqstant għandha tiġi emendata skond dan.
(6) Il-miżuri preskritti f’din id-Deċiżjoni huma skond l-opinjoni tal-Kumitat Permanenti dwar il-Katina Alimentarja u s-Saħħa ta’ l-Annimali,
ADDOTTAT DIN ID-DEĊIŻJONI:
L-Artikolu 1
Il-mudell III fl-Anness E għad-Direttiva 91/68/KEE hu mibdul bit-test fl-Anness I għal din id-Deċiżjoni.
L-Artikolu 2
Id-Deċiżjoni 93/198/KEE hi emendata kif ġej:
1. l-Anness I hu mibdul mit-test fl-Anness II għal din id-Deċiżjoni.
2. L-Anness II hu mibdul mit-test fl-Anness III għal din id-Deċiżjoni
L-Artikolu 3
Din id-Deċiżjoni għandha tidħol fis-seħħ mit-13 ta’ Ottubru 2003.
L-Artikolu 4
Din id-Deċiżjoni hija indirizzata lill-Istati Membri.
Magħmula fi Brussel, fis-7 ta’ Ottubru 2003.